《风流子·上元风雨》
明代·今释

东皇不解事，颠风雨、吹转海门潮。看烟火光微，心灰凤蜡；笙歌声咽，泪满鲛绡。吾无恙，一炉焚柏子，七碗覆松涛。明月寻人，已埋空谷；暗尘随马，更拆星桥。
素馨田畔路，当年梦、应有金屋藏娇。不见漆灯续焰，蔗节生苗。尽翠绕珠围，寸阴难驻；钟鸣漏尽，抔土谁浇？问取门前流水，夜夜朝朝。

作者简介：今释，字澹归，杭州人，本姓金，名堡，字道隐，号卫公。明崇祯庚辰进士，官礼科都给事中。韶州丹霞侍僧。有《遍行堂集》。